Informatīvais ziņojums

**“Par zaļā iepirkuma īstenošanu valsts pārvaldē 2019. gadā”**

**Saturs**

[Ievads 3](#_Toc37334419)

[1. Tiesiskais regulējums un politiskās plānošanas dokumenti 4](#_Toc37334420)

[2. Pārskats par zaļā publiskā iepirkuma izmantošanu Latvijā 5](#_Toc37334421)

[2.1. Pārskats par Publisko iepirkumu likuma ietvaros veiktajiem zaļajiem publiskiem iepirkumiem 8](#_Toc37334422)

[2.2. Pārskats par Sabiedrisko pakalpojumu sniedzēju iepirkumu likuma ietvaros veiktajiem zaļajiem publiskiem iepirkumiem 20](#_Toc37334423)

[2.3. Pārskats par Elektronisko iepirkumu sistēmā (EIS) veiktajiem zaļajiem publiskiem iepirkumiem 22](#_Toc37334424)

[3. Secinājumi un priekšlikumi turpmākai rīcībai 25](#_Toc37334425)

# Ievads

Vides aizsardzības un reģionālās attīstības ministrija (turpmāk – VARAM) ir sagatavojusi informatīvo ziņojumu “Par zaļā iepirkuma īstenošanu valsts pārvaldē 2019. gadā” (turpmāk – informatīvais ziņojums). Informatīvais ziņojums sagatavots, pamatojoties uz Ministru kabineta 2017. gada 20. jūnija noteikumu Nr. 353 “Prasības zaļajam publiskajam iepirkumam un to piemērošanas kārtība” (turpmāk – MK noteikumi) 14.5. apakšpunktu, kas uzdod VARAM nodrošināt zaļā iepirkuma īstenošanas gadskārtēju novērtējumu:

* nosakot zaļā iepirkuma īpatsvaru finansiālā izteiksmē kopējā publisko iepirkumu apjomā;
* apkopojot datus par zaļajā iepirkumā iegādātajām preču un pakalpojumu grupām atsevišķi valsts tiešās pārvaldes iestādēm un pašvaldībām;
* reizi gadā līdz 1. maijam sagatavojot un iesniedzot Ministru kabinetā informatīvo ziņojumu par zaļā iepirkuma īstenošanu valsts pārvaldē.

Informatīvajā ziņojumā sniegta informācija, apkopojot Iepirkumu uzraudzības biroja (turpmāk – IUB) un Valsts reģionālās attīstības aģentūras (turpmāk – VRAA), kas pārvalda elektronisko iepirkumu sistēmu (turpmāk – EIS), sniegtos datus par veiktajiem publiskajiem iepirkumiem, kuros izmanto vides kritērijus – zaļais publiskais iepirkums (turpmāk – ZPI). Informatīvajā ziņojumā sniegto informāciju ilustrē 14 attēli un 15 tabulas.

Informatīvajā ziņojumā tiek identificētas tās preču, pakalpojumu un būvdarbu grupas, kas atstāj visbūtiskāko ietekmi uz ZPI īpatsvara izmaiņām. Kopš 2019. gada papildus tiek vērtēts ZPI īpatsvars obligāti piemērojamajās ZPI grupās, lai nodrošinātu atbilstošāku īpatsvara izmaiņu raksturojumu un attīstības tendenču prognozējamību.

Informatīvā ziņojuma tematiskajās sadaļās ir apkopota informācija un veikta datu analīze, kas detalizētāk raksturo ZPI īpatsvara izmaiņu tendences un noslēgumā tiek sniegti priekšlikumi turpmākajām rīcībām.

# Tiesiskais regulējums un politiskās plānošanas dokumenti

Eiropas Savienībā īsteno politiku publisko iepirkumu jomā, pastāvīgi pilnveidojot tiesisko ietvaru publisko iepirkumu jomā un paredzot tajā vides aizsardzības un energoefektivitātes prasības. Uz informatīvā ziņojuma sagatavošanas brīdi aktuālās direktīvas:

* Eiropas Parlamenta un Padomes Direktīva Nr. 2014/24/ES (2014. gada 26. februāris) par publisko iepirkumu;
* Eiropas Parlamenta un Padomes Direktīva Nr. 2014/25/ES (2014. gada 26. februāris) par iepirkumu, ko īsteno subjekti, kuri darbojas ūdensapgādes, enerģētikas, transporta un pasta pakalpojumu nozarēs.

Uz direktīvu pamata ir izstrādāts un pastāvīgi tiek aktualizēts publisko iepirkumu regulējums Latvijā, t.sk.:

* Publisko iepirkumu likums (turpmāk – PIL), kas stājās spēkā 2017. gada 1. martā;
* Sabiedrisko pakalpojumu sniedzēju iepirkumu likums (turpmāk – SPSIL), kas stājās spēkā 2017. gada 1. aprīlī;
* PIL un SPSIL noteiktā deleģējuma ietvaros izstrādātie MK noteikumi stājās spēkā 2017. gada 1. jūlijā.

ZPI nostādnes iekļautas Latvijas Nacionālajā enerģētikas un klimata plānā 2021. – 2030. gadam.

# Pārskats par zaļā publiskā iepirkuma izmantošanu Latvijā

Latvijas iekšzemes kopprodukts 2019. gadā bija 30 476 miljoni eiro (Centrālās statistikas pārvaldes dati – EUR 30 476 087 000). No tiem 14,1% tērēti pielietojot publisko iepirkumu. Publisko iepirkumu apjoms ar ZPI prasībām sastāda 2% no IKP. Skatīt 1. attēlu.

1. attēls

IKP, publiskais iepirkums un ZPI 2019. gadā

Avots: CSP; IUB; VRAA dati

Informatīvā ziņojuma sagatavošanā nozīmīgākie dati ir par PIL ietvaros veiktajiem iepirkumiem, jo šie iepirkumi veido lielāko daļu no iepirkumiem, t.sk. arī iepirkumus, kuros tiek piemēroti ZPI principi. Salīdzinājumam dati par 2019. gadā veiktajiem iepirkumiem PIL, SPSIL, EIS ietvarā atainoti 1. tabulā.

1. tabula

PIL, SPSIL, EIS iepirkumi 2019. gadā

|  |  |  |  |  |
| --- | --- | --- | --- | --- |
|  | Kopējais iepirkumu skaits | ZPI iepirkumu skaits | Kopējā līgumcena (milj. EUR bez PVN) | Kopējā ZPI līgumcena (milj. EUR bez PVN) |
| PIL | 11 331 | 1 494 | 2 986 | 515 |
| SPSIL | 138 | 16 | 590 | 65 |
| EIS | \* | \* | 98 | 19 |

\* dati nav kontekstā salīdzināmi

Avots: IUB un VRAA dati

Lai gan EIS gūst arvien plašāku pielietojumu iepirkumos, vienlaikus jāatzīmē, ka EIS izmantošana, salīdzinot ar kopējo iepirkumu līgumcenas apjomu, vēl joprojām ir ļoti neliela un rādītājos procentuālā attiecībā pret PIL un SPSIL salīdzinoši ar iepriekšējiem gadiem nav būtiski mainījusies. Salīdzinošie rādītāji parādīti 2. tabulā un 2. attēlā.

2. tabula

PIL, SPSIL un EIS iepirkumu kopējās līgumcenas (milj. EUR bez PVN)

un īpatsvars (%) 2016. – 2019. gadā

|  |  |  |  |  |  |  |
| --- | --- | --- | --- | --- | --- | --- |
| Gads | PIL | | SPSIL | | EIS | |
| milj. EUR bez PVN | % | milj. EUR bez PVN | % | milj. EUR bez PVN | % |
| 2016. | 1 876 | 72,6 | 655 | 25,4 | 53 | 2,0 |
| 2017. | 2 298 | 88,6 | 238 | 9,2 | 57 | 2,2 |
| 2018. | 2 977 | 85,4 | 431 | 12,4 | 77 | 2,2 |
| 2019. | 2 986 | 81,3 | 590 | 16,1 | 98 | 2,7 |

Avots: VRAA un IUB dati

2. attēls

Iepirkumu sadalījums pēc kopējās līgumcenas 2019. gadā

Avots: VRAA un IUB dati

Lai gan absolūtos skaitļos ZPI iepirkumi EIS sistēmā ir pieauguši, tomēr vērtējot tos kā īpatsvaru salīdzinoši ar ZPI iepirkumiem PIL un SPSIL, kur arī ir bijis ZPI īpatsvara pieaugums, nav vērojamas izmaiņas no iepriekšējiem gadiem (2018. g. – 2,4%; 2019. g. – 3,2%). 2019. gada dati ilustrēti 3. attēlā.

3. attēls

Iepirkumu sadalījums pēc ZPI līgumcenas 2019. gadā

Avots: VRAA un IUB dati

## Pārskats par Publisko iepirkumu likuma ietvaros veiktajiem zaļajiem publiskiem iepirkumiem

Aplūkojot datus laika posmā no MK noteikumu stāšanās spēkā (01.07.2017.), var secināt, ka kopā ar citiem ZPI iepirkumus veicinošiem faktoriem ir noticis ievērojams ZPI pieaugums 2018. gadā un neliels samazinājums 2019. gadā. 2019. gadā ZPI finanšu apjoms PIL ietvaros sasniedzis 515 miljonus EUR no PIL kopējās līgumcenu summas 2 986 miljoni EUR, kas ir 17,3% (2018. gadā – 18,3%). ZPI procedūru skaits sasniedz 13,2% no kopējā iepirkumu procedūru skaita (2018. gadā – 11,4%). Finansiālā īpatsvara un iepirkumu skaita attīstības dinamika parādīta 4. un 5. attēlā.

4. attēls

ZPI līgumcenu dinamika salīdzinājumā ar kopējo līgumcenu dinamiku

PIL ietvarā 2010. – 2019. gadā (milj. EUR un %)

Avots: IUB dati

5. attēls

ZPI skaita dinamika salīdzinājumā ar kopējo iepirkumu skaita dinamiku

PIL ietvarā 2010. – 2019.gadā (skaits un %)

Avots: IUB dati

Izvērtējot ZPI finansiālo īpatsvaru pēc iepirkumu veida (preces, pakalpojumi, būvdarbi), iepirkumos, kas veikti Publisko iepirkumu likuma ietvarā, konstatējam, ka lielāko īpatsvaru ZPI veido būvdarbu iepirkumi. Ja iepirkumu skaits ar norādi par ZPI piemērošanu būvdarbos ir bijis mazāks (21%), tad finansiālā izteiksmē tas veido lielāko īpatsvaru (53%). Skatīt 6. attēlu.

6. attēls

ZPI sadalījums pa iepirkumu veidiem 2019. gadā

Avots: IUB dati

Pieaugoša tendence zaļā iepirkuma arvien plašākā pielietojumā būvniecības sektorā vērojama kopš 2017. gada. Iepirkumu, t.sk. arī ZPI salīdzinošais sadalījums pēc iepirkumu veida ir apskatāms 3. tabulā un 7. attēlā.

3. tabula

PIL ietvaros veiktās iegādes pēc iepirkumu veida

2015. – 2019. gadā (milj. EUR bez PVN)

|  |  |  |  |  |
| --- | --- | --- | --- | --- |
| Gads | Kopējā līgumcena (milj. EUR bez PVN) | | | |
| Būvdarbi | Piegāde | Pakalpojumi | Kopā |
| 2015 | 522 | 638 | 706 | 1 866 |
| 2016 | 713 | 600 | 563 | 1 876 |
| 2017 | 797 | 584 | 918 | 2 298 |
| 2018 | 1 106 | 680 | 1 191 | 2 977 |
| 2019 | 1 182 | 871 | 933 | 2 986 |
| Gads | ZPI kopējā līgumcena (milj. EUR bez PVN) | | | |
| Būvdarbi | Piegāde | Pakalpojumi | Kopā |
| 2015 | 59 | 95 | 198 | 352 |
| 2016 | 89 | 63 | 81 | 233 |
| 2017 | 81 | 113 | 77 | 271 |
| 2018 | 234 | 91 | 218 | 544 |
| 2019 | 273 | 122 | 121 | 515 |
| Gads | ZPI īpatsvars (%) | | | |
| Būvdarbi | Piegāde | Pakalpojumi | Vidēji |
| 2015 | 11,2 | 14,9 | 28,1 | 18,9 |
| 2016 | 12,5 | 10,5 | 14,3 | 12,4 |
| 2017 | 10,2 | 19,5 | 8,4 | 11,8 |
| 2018 | 21,2 | 13,4 | 18,3 | 18,3 |
| 2019 | 23,0 | 14,0 | 13,0 | 17,3 |

Avots: IUB dati

7. attēls

ZPI īpatsvars pret kopējo iepirkumu apjomu finansiālā izteiksmē

pēc iepirkuma veida 2015. – 2019. gadā

Avots: IUB dati

Analizējot iepirkumu veidu dinamiku pa sfērām, secinām, ka 2019. gadā turpinājies ZPI pieaugums – gan finanšu izteiksmē, gan procentuāli – tādās sfērās kā pārtika un ēdināšanas pakalpojumi, tīrīšanas līdzekļi un pakalpojumi, ielu apgaismojums un satiksmes signāli, būvdarbi, veselības aprūpes tehnoloģijas. Skatīt 4. un 5. tabulu. Galvenie skaidrojumi:

Pārtika un ēdināšanas pakalpojumi (ZPI – 96,9%) – galvenās patērētāju grupas ir pašvaldību iestādes (bērnudārzi, skolas u.c. sociālas iestādes), kurās ekoloģisku produktu un “īso piegāžu ķēžu” prasības ir sabiedrībā izprastas, populāras un pieprasītas, tās arī ir salīdzinoši vienkārši realizējamas.

Tīrīšanas līdzekļi un pakalpojumi (ZPI – 59,7%) – ciešais normatīvais regulējums rada apstākļus, kuros tirgū aizvien lielāku daļu sadzīves un profesionālās tīrīšanas ķīmijas veido videi draudzīgāki produkti. Arī sabiedrības informētība un pieaugošās prasības vides drošībai veicina preču ar samazinātu ietekmi uz vidi plašu pielietojumu.

Ielu apgaismojums un satiksmes signāli (ZPI – 55,8%) – tehnoloģiju straujā attīstība nosaka energoefektivitātes kritēriju popularitāti un plašu pieprasījumu pēc tām. Faktiski tirgū gandrīz vairs nav pieejami iepriekšējās paaudzes tehnoloģiskie risinājumi.

Būvdarbi (ZPI – 23%) – lai gan ZPI īpatsvars nav augsts, tas uzrāda stabili pieaugošu tendenci pēdējos gados. Būtisku pienesumu tajā deva ZPI prasību noteikšana par obligātām realizējot būvdarbus par Eiropas Savienības struktūrfondu līdzekļiem. Taču novērojama arī nozares pielāgošanās statistikas datu “zaļināšana”, jo pietiek ar vienas, nebūtiskas sastāvdaļas iekļaušanu objektā (piemēram: energotaupīgas apgaismes iekārtas), lai IUB informatīvajā sistēmā varētu šo pasūtījumu noformēt kā tādu, kam piemērotas ZPI prasības. Nākotnē jāmeklē risinājumi, kā ierobežot šādu datu “zaļināšanu”, piemēram nosakot konkrētu procentu no kopējā būvapjoma, kam būtu jāizpilda “zaļās būvniecības” prasības.

Veselības aprūpes tehnoloģijas (ZPI – 0,8%) – lai gan ZPI īpatsvars ir niecīgs, tas turpina pieaugt pēdējo 3 gadu laikā un skaidrojams ar medicīnas tehnoloģiju lielo energopatēriņu, kas aizvien vairāk mudina pircējus izvērtēt iegādāto iekārtu energoefektivitātes kritērijus. Šai grupai ir izaugsmes potenciāls nākotnē.

Kritums ZPI apjomā 2019. gadā novērots tādās grupās kā biroja papīrs, datortehnika un informācijas un komunikāciju tehnoloģijas (IKT), iekštelpu apgaismojums, elektroenerģija, transports, mežsaimniecība. Skatīt 4. un 5. tabulu. Galvenie skaidrojumi:

Biroja papīrs – pāreja uz elektronisku komunikāciju un informācijas apriti ir mazinājusi biroja papīra kopējo patērēto apjomu, kā arī pasūtītāji aizvien biežāk biroja papīru iegādājas EIS sistēmā (skatīt ziņojums 3.3. daļu), kas liecina par pircēju paradumu izmaiņām. Šīs grupas īpatsvara rādītāju izmaiņa jāturpina vērot ilgtermiņā, uz šī brīža datiem izdarīt vispārējus secinājumus būtu pārsteidzīgi.

Datortehnika un IKT – 2019. gadā samazinājies kopējais publiskā pasūtījuma apjoms šajā grupā, kā arī pasūtītāji aizvien biežāk IKT iegādājas EIS sistēmā (skatīt ziņojuma 3.3. daļu), kas liecina par pircēju paradumu izmaiņām. EIS sistēmā ir pieaudzis gan IKT iegāžu kopējais apjoms gan ZPI īpatsvars.

Iekštelpu apgaismojums – šīs grupas preces pārsvarā tiek iegādātas kā būvniecības sastāvdaļa un atsevišķu iegāžu apjoms ir niecīgs un biežums ir neregulārs.

Elektroenerģija – ZPI īpatsvars elektroenerģijas iepirkumu kopējā apjomā ir bijis svārstīgs pēdējo četru gadu laikā. Ņemot vērā produkta – elektroenerģija – tehnisko raksturu, manipulāciju iespējas ar iepirkumu procedūru prasībām veicot iepirkumu procedūras ir ierobežotas. Latvijas teritorijā saražotā un piedāvātā elektroenerģija gandrīz vienmēr satur no atjaunojamiem resursiem iegūtu elektroenerģiju (hidroenerģija, vēja enerģija, u.c.) līdz ar to tā satur “zaļās enerģijas” komponenti. Tātad ZPI atainojums iepirkumu statistikā nav tieši saistāms ar “zaļās enerģijas” faktisko patēriņu un konkrētajā gadījumā ilustrē kopainu par sliktu realitātei (pretēji ZPI būvdarbiem). Rādītāju izmaiņas jāturpina vērot ilgtermiņā, jāmeklē risinājumi korektu statistikas datu uzkrāšanai.

Transports – caurskatot publikācijas IUB mājas lapā (veikta manuāla datu atlase un caurskate nevis oficiālu datu analīze) konstatēts, ka lielāko daļu 2019. gada sludinājumu sastāda transporta pakalpojumu iepirkumi, nevis transportlīdzekļu iegāde. 2019. gadā nav veikti apjomīgi transporta līdzekļu iepirkumi (piemēram: policijas vajadzībām), līdz ar to transporta iepirkumu sadaļas apjoms iepirkumu statistikā ir samazinājies salīdzinājumā ar iepriekšējiem gadiem (skatīt 4. tabulu). Transporta pakalpojumu sadaļā brīvprātīgi piemērojamās ZPI prasības tiek izmantotas retāk, līdz ar to, palielinoties transporta pakalpojumu īpatsvaram, samazinās ZPI īpatsvars “transporta” iepirkumu grupā (2019. gadā – 64%; 2018. gadā – 81%; 2017. gadā 89%).

Mežsaimniecība – lai gan šī sfēra netiek aptverta ar MK noteikumiem, tomēr tā tiek apsaimniekota un tās ietvaros iepirkumi tiek veikti atbilstoši ZPI principiem. Galvenokārt tie ir saistīti ar mežu apsaimniekošanas un mežaudžu atjaunošanas darbiem, kam tiek piemērotas Latvijas valsts mežu izstrādātās ZPI prasības vai starptautisku standartu prasības (piemēram: FSC un PEFC sertifikācijas standarti). Latvijas valsts mežu veiktie iepirkumi, kuros pastāvīgi ir bijušas iekļautas ZPI prasības, tradicionāli ir uzturējuši augstu ZPI īpatsvaru (iepriekšējos gados ~75%) mežsaimniecības grupā. Iepirkumu veicēju – pasūtītāju – sastāva īpatsvara izmaiņas 2019. gadā radījušas ZPI rādītāja kritumu uz 39%, kas liecina, ka citu pasūtītāju vidū brīvprātīgi piemērojamās ZPI prasības nav populāras.

4. tabula

ZPI līgumcenas pa preču un pakalpojumu grupām 2015. – 2019. gadā

|  |  |  |  |  |  |
| --- | --- | --- | --- | --- | --- |
| Preču un pakalpojumu grupas | ZPI kopējā līgumcena | | | | |
| 2015. | 2016. | 2017. | 2018. | 2019. |
| Biroja papīrs un drukas iekārtas (biroja tehnika) | 0 | 6 278 | 12 067 911 | 259 071 | 211 302 |
| Datortehnika un informācijas un komunikācijas tehnoloģiju (IKT) infrastruktūra | 246 664 | 69 173 | 24 856 284 | 3 443 217 | 2 999 257 |
| Pārtika un ēdināšanas pakalpojumi | 86 543 938 | 81 121 991 | 52 798 374 | 116 647 198 | 125 918 677 |
| Tīrīšanas līdzekļi un pakalpojumi | 4 063 091 | 1 990 972 | 3 885 113 | 11 532 414 | 18 829 771 |
| Iekštelpu apgaismojums | 334 172 | 26 391 | 36 690 | 138 715 | 28 492 |
| Ielu apgaismojums un satiksmes signāli | 0 | 10 151 | 125 986 | 1 210 042 | 1 277 250 |
| **Kopā ZPI obligātās grupas** | **91 187 865** | **83 224 956** | **93 770 358** | **133 230 657** | **149 264 749** |
| Būvdarbi | 58 582 999 | 95 934 241 | 80 908 286 | 234 055 174 | 272 546 091 |
| Dārzkopības produkti un pakalpojumi |  | 623 146 | 957 555 | 1 104 537 | 1 251 483 |
| Elektroenerģija |  | 1 100 000 | 412 974 | 3 428 610 | 309 424 |
| Mēbeles |  | 18 819 | 103 924 | 785 964 | 545 971 |
| Transports |  | 16 361 719 | 50 235 717 | 30 399 959 | 17 617 278 |
| Veselības aprūpes elektriskās un elektroniskās iekārtas |  | 69 173 | 16 131 | 97 958 | 365 707 |
| Inženiertehniskā projektēšana |  | 10 387 049 | 545 233 | 427 536 | 412 336 |
| Mežsaimniecība |  | 5 249 539 | 16 945 094 | 18 261 649 | 6 024 758 |
| **Kopā ZPI brīvprātīgi piemērojamās grupas** | **58 582 999** | **129 743 686** | **150 124 914** | **288 561 387** | **299 073 048** |
| **KOPĀ** | **149 770 864** | **212 968 642** | **243 895 272** | **421 792 044** | **448 337 797** |

Avots: IUB dati

5. tabula

PIL rezultātu paziņojumu skaits un līgumcenas

pa preču un pakalpojumu grupām 2019. gadā

|  |  |  |  |  |  |  |
| --- | --- | --- | --- | --- | --- | --- |
| Preču un pakalpojumu grupas | Iepirkumu skaits | | | Kopējā līgumcena (EUR bez PVN) | | |
| kopā | t.sk. ZPI | % | kopā | t.sk. ZPI | % |
| Biroja papīrs un drukas iekārtas (biroja tehnika) | 69 | 10 | 14,5 | 2 682 200 | 211 302 | 7,9 |
| Datortehnika un informācijas un komunikācijas tehnoloģiju (IKT) infrastruktūra | 97 | 36 | 37,1 | 11 766 773 | 2 999 257 | 25,5 |
| Pārtika un ēdināšanas pakalpojumi | 463 | 378 | 81,6 | 130 000 708 | 125 918 677 | 96,9 |
| Tīrīšanas līdzekļi un pakalpojumi | 228 | 114 | 50,0 | 31 555 563 | 18 829 771 | 59,7 |
| Iekštelpu apgaismojums | 25 | 5 | 20,0 | 1 361 373 | 28 492 | 2,1 |
| Ielu apgaismojums un satiksmes signāli | 23 | 10 | 43,5 | 2 288 137 | 1 277 250 | 55,8 |
| **Kopā ZPI obligātās grupas** | **905** | **553** | **61,1** | **179 654 754** | **149 264 749** | **83,1** |
| Būvdarbi | 2 297 | 305 | 13,3 | 1 182 467 841 | 272 546 091 | 23,0 |
| Dārzkopības produkti un pakalpojumi | 87 | 2 | 2,3 | 3 961 546 | 1 251 483 | 31,6 |
| Elektroenerģija | 90 | 2 | 2,2 | 25 790 376 | 309 424 | 1,2 |
| Mēbeles | 205 | 14 | 6,8 | 8 510 629 | 545 971 | 6,4 |
| Transports | 295 | 187 | 63,4 | 27 530 645 | 17 617 278 | 64,0 |
| Veselības aprūpes elektriskās un elektroniskās iekārtas | 423 | 9 | 2,1 | 47 418 136 | 365 707 | 0,8 |
| Inženiertehniskā projektēšana | 138 | 10 | 7,2 | 4 950 676 | 412 336 | 8,3 |
| Mežsaimniecība | 67 | 17 | 25,4 | 15 385 184 | 6 024 758 | 39,2 |
| **Kopā ZPI brīvprātīgi piemērojamās grupas** | **3 646** | **546** | **15,0** | **1 317 158 294** | **299 073 048** | **22,7** |
| **KOPĀ** | **4 551** | **1 099** | **24,1** | **1 496 813 048** | **448 337 797** | **30,0** |

Avots: IUB dati

Tomēr skatoties uz iepirkumu skaitu, kuros ir piemērots ZPI, un kopējo iepirkumu skaitu atbilstošā preču vai pakalpojumu grupā, tas ir mazskaitlīgs tādās obligāti piemērojamās ZPI grupās kā: biroja papīrs, datortehnika un IKT infrastruktūra, iekštelpu apgaismojums, ielu apgaismojums un satiksmes signāli.

8. attēlā ir ilustrēts ZPI īpatsvars tām preču un pakalpojumu kategorijām, kurās 2019. gadā iepirkumi veikti ievērojot ZPI principus, parādot atbilstošo preču, pakalpojumu un būvdarbu grupu ZPI īpatsvaru no kopējiem ZPI iepirkumiem. Salīdzinot šo informāciju ar iepriekšējā gada datiem, tie nav būtiski mainījušies, lielākās izmaiņas: būvdarbu īpatsvars pieaudzis par 5,3 procentu punktiem, bet transporta īpatsvars samazinājies par 3,3 procentu punktiem.

8. attēls

ZPI līgumcenu īpatsvars kopējā ZPI apjomā 2019. gadā

Avots: IUB dati

9. attēls

ZPI dinamika preču, pakalpojumu un būvdarbu grupām

2015. – 2019. gadā (milj. EUR bez PVN)

Avots: IUB dati

10. attēls

MK noteikumu obligātu un brīvprātīgi piemērojamo grupu ZPI dinamika

2015. – 2019. gadā (milj. EUR bez PVN)

Avots: IUB dati

Skatot ZPI piemērošanas progresu no piegādātāju puses, šobrīd nav iespējams izvērtēt tos piegādātājus, kas uzvarējuši finansiāli lielākos iepirkumos (ar ZPI principiem), jo publikācijās, kur uzvarētājs ir personu apvienība, tiek norādīti visi apvienības dalībnieki, bet ir zināma tikai iepirkuma kopējā līgumsumma. Līdz ar to dati par uzņēmumiem, kas uzvarējuši finansiāli lielākos iepirkumus, būs neprecīzi, jo katram apvienības dalībniekam tiek atlasīta šī iepirkuma kopējā līgumsumma.

Izvērtējot uzņēmumus pēc iepirkumu daļu skaita, var redzēt, ka pēc iepirkumu daļu skaita nozīmīgākie uzņēmumi ir pārtikas produktu izplatītāji. To parāda 6. tabula.

6. tabula

"TOP 10" uzņēmumi, kas uzvarējuši pēc iepirkumu daļu skaita

2019. gadā (iepirkumi ar ZPI principiem)

|  |  |  |
| --- | --- | --- |
| Uzvarējušā uzņēmuma nosaukums | Iepirkumu daļu skaits | Uzņēmums bijis arī 2018.g. “TOP 10” |
| SIA "Sanitex" | 247 | X |
| SIA "Kabuleti fruit" | 107 | X |
| SIA "Laki Fruit" | 73 | X |
| SIA "Marijas centrs" | 68 |  |
| SIA "Lietas MD" | 61 |  |
| SIA "Lanekss" | 57 | X |
| SIA "Kurzemes Gaļsaimnieks" | 50 |  |
| SIA "Futurus Food" | 48 | X |
| SIA "Rēzeknes gaļas kombināts" | 47 | X |
| SIA "Regat" | 42 | X |

Avots: IUB dati

Izskatot valsts pārvaldes institūciju iepirkumu struktūru pēc iepirkumu skaita un līgumcenām, būtisku iepirkumu daļu sastāda būvniecības darbi, kā arī elektronisko iepirkumu sistēmas preču un pakalpojumu katalogu atjaunošana (VRAA – EIS). Valsts pārvaldes institūciju uzskaitījums, kas 2019. gadā vairāk veikušas iepirkumus ar iekļautiem ZPI principiem finansiālā izteiksmē ir apkopots 7. tabulā un pēc iepirkumu skaita 8. tabulā. Gan finansiālā, gan arī iepirkumu skaita ziņā vadošo vietu ieņem ar būvdarbiem un mežsaimniecību saistīti iepirkumi.

7. tabula

“TOP 10” valsts institūcijas un kapitālsabiedrības,

kuras 2019. gadā rīkojušas iepirkumus, ievērojot ZPI

(pēc kopējās līgumcenas).

|  |  |  |
| --- | --- | --- |
| Valsts institūcijas nosaukums | Kopējā līgumcena (EUR bez PVN) | Institūcija bijusi arī 2018.g. “TOP 10” |
| VAS Latvijas Valsts ceļi | 56 875 484 | X |
| Valsts reģionālās attīstības aģentūra | 38 913 883 |  |
| Sabiedrības integrācijas fonds | 18 787 737 |  |
| Valsts izglītības attīstības aģentūra | 16 909 790 |  |
| Rīgas Tehniskā universitāte | 14 013 125 |  |
| AS "Latvijas valsts meži" | 12 081 853 | X |
| SIA "Rīgas Austrumu klīniskā universitātes slimnīca" | 11 100 287 | X |
| VSIA "Kultūras un sporta centrs "Daugavas stadions"" | 10 394 250 |  |
| Valsts akciju sabiedrība "Valsts nekustamie īpašumi" | 7 668 736 | X |
| Pārtikas drošības, dzīvnieku veselības un vides zinātniskais institūts "BIOR" | 6 104 427 | X |

Avots: IUB dati

8. tabula

“TOP 10” valsts institūcijas un kapitālsabiedrības,

kuras 2019. gadā rīkojušas iepirkumus, ievērojot ZPI

(pēc iepirkumu skaita).

|  |  |  |
| --- | --- | --- |
| Valsts institūcijas nosaukums | Publikāciju skaits | Institūcija bijusi arī 2018.g. “TOP 10” |
| AS "Latvijas valsts meži" | 36 | X |
| Valsts sociālās aprūpes centrs "RĪGA" | 35 |  |
| Valsts policija | 30 | X |
| VAS Latvijas Valsts ceļi | 28 | X |
| Latvijas Lauksaimniecības universitāte | 25 | X |
| Pārtikas drošības, dzīvnieku veselības un vides zinātniskais institūts "BIOR" | 18 | X |
| Valsts aizsardzības militāro objektu un iepirkumu centrs | 18 | X |
| Valsts izglītības attīstības aģentūra | 18 |  |
| Nodrošinājuma valsts aģentūra | 17 | X |
| Rīgas Tehniskā universitāte | 12 |  |

Avots: IUB dati

Pašvaldību sektorā lielāko daļu iepirkumu gan pēc skaita, gan līgumcenām sastāda pārtikas produktu un ēdināšanas pakalpojumu jomas iepirkumi, kā arī būvniecības un infrastruktūras pilnveidošanas iepirkumi. Pienesumu dod arī transporta līdzekļu iepirkumi, atjaunojot sabiedriskā transporta parkus. Pašvaldību un pašvaldību institūciju iepirkumi pēc līgumcenām un publikāciju skaita ir apkopoti 9. un 10. tabulās.

9. tabula

“TOP 10” pašvaldības un pašvaldību institūcijas,

kuras visvairāk 2019. gadā rīkojušas iepirkumus, ievērojot ZPI

(pēc līgumcenas).

|  |  |  |
| --- | --- | --- |
| Pašvaldības iestādes nosaukums | Kopējā līgumcena EUR, bez PVN | Iestāde bijusi arī 2018.g. “TOP 10” |
| Jūrmalas pilsētas dome | 34 052 796 | X |
| Daugavpils pilsētas dome | 24 315 872 | X |
| Rīgas domes Izglītības, kultūras un sporta departaments | 20 467 419 | X |
| Jelgavas pilsētas dome | 15 590 377 | X |
| Rēzeknes pilsētas dome | 14 269 128 | X |
| Jēkabpils pilsētas pašvaldība | 13 836 892 | X |
| Saldus novada pašvaldība | 12 645 941 |  |
| Rīgas domes Satiksmes departaments | 10 751 422 | X |
| Smiltenes novada pašvaldība | 9 437 739 |  |
| Ogres novada pašvaldība | 6 318 647 |  |

Avots: IUB dati

10. tabula

“TOP 10” pašvaldības un pašvaldību institūcijas,

kuras visvairāk 2019. gadā rīkojušas iepirkumus, ievērojot ZPI

(pēc iepirkumu skaita).

|  |  |  |
| --- | --- | --- |
| Pašvaldības iestādes nosaukums/gads | Publikāciju skaits | Iestāde bijusi arī 2018.g. “TOP 10” |
| Rēzeknes pilsētas dome | 46 | X |
| Daugavpils pilsētas dome | 34 | X |
| Jūrmalas pilsētas dome | 29 | X |
| Jelgavas pilsētas dome | 26 | X |
| Liepājas pilsētas pašvaldība | 22 | X |
| Talsu novada pašvaldība | 20 |  |
| Jēkabpils pilsētas pašvaldība | 18 | X |
| Dobeles novada pašvaldība | 16 | X |
| Gulbenes novada pašvaldība | 16 |  |
| Smiltenes novada pašvaldība | 16 |  |

Avots: IUB dati

## **Pārskats par Sabiedrisko pakalpojumu sniedzēju iepirkumu** likuma ietvaros veiktajiem zaļajiem publiskiem iepirkumiem

Dati par SPSIL ietvaros veiktajiem ZPI ir pieejami kopš 2016. gada. Taču gadījumu skaits ir mazs, tādēļ katra atsevišķa gadījuma raksturlielumi būtiski ietekmē kopējo statistisko ainu, kas kopā ar vēsturisko datu pieejamību tikai par četriem gadiem neļauj izdarīt vispārīgus secinājumus (skatīt 11. tabulu un 11. attēlu).

11. tabula

ZPI dinamika salīdzinājumā ar kopējo iepirkumu dinamiku

SPSIL ietvarā 2016. – 2019.g. (skaits un %; milj. EUR un %)

|  |  |  |  |  |  |  |
| --- | --- | --- | --- | --- | --- | --- |
| Gads | Iepirkumu skaits | | | Līgumcena (milj. EUR bez PVN) | | |
| Kopā | ZPI | ZPI īpatsvars (%) | Kopā | ZPI | ZPI īpatsvars (%) |
| 2016 | 121 | 10 | 8,3 | 655 | 131 | 20,0 |
| 2017 | 118 | 8 | 6,8 | 238 | 5 | 2,0 |
| 2018 | 164 | 17 | 10,4 | 431 | 107 | 24,8 |
| 2019 | 138 | 16 | 11,6 | 590 | 65 | 11,1 |

Avots: IUB dati

11. attēls

ZPI dinamika salīdzinājumā ar kopējo iepirkumu dinamiku

SPSIL ietvarā 2016. – 2019. gadā (skaits un %; milj. EUR un %)

Avots: IUB dati

Apskatot SPSIL ietvaros veikto iepirkumu datus sadalījumā pa iepirkumu veidiem (skatīt 12. tabulu) var secināt, ka rādījumi pa gadiem ir ļoti mainīgi arī izdalīto grupu ietvaros. Mazais statistisko gadījumu skaits kombinācijā ar katra atsevišķā gadījuma lielo finansiālo ietilpību veicina rezultātu augstu svārstīgumu.

12. tabula

SPSIL ietvaros veiktās iegādes pēc iepirkumu veida

2016. – 2019. gadā (milj. EUR bez PVN un %)

|  |  |  |  |  |
| --- | --- | --- | --- | --- |
| Gads | Kopējā līgumcena (milj. EUR bez PVN) | | | |
| Būvdarbi | Piegāde | Pakalpojumi | Kopā |
| 2016 | 132 | 353 | 170 | 655 |
| 2017 | 52 | 147 | 39 | 238 |
| 2018 | 182 | 119 | 131 | 431 |
| 2019 | 108 | 420 | 62 | 590 |
| Gads | ZPI kopējā līgumcena (milj. EUR bez PVN) | | | |
| Būvdarbi | Piegāde | Pakalpojumi | Kopā |
| 2016 | 122 | 9 | 0 | 131 |
| 2017 | 0 | 3 | 2 | 5 |
| 2018 | 90 | 16 | 1 | 107 |
| 2019 | 44 | 16 | 6 | 65 |
| Gads | ZPI īpatsvars (%) | | | |
| Būvdarbi | Piegāde | Pakalpojumi | Kopā |
| 2016 | 92,0 | 2,6 | 0,0 | 20,0 |
| 2017 | 0,0 | 1,9 | 4,9 | 2,0 |
| 2018 | 49,6 | 13,5 | 0,6 | 24,8 |
| 2019 | 40,6 | 3,7 | 9,2 | 11,1 |

Avots: IUB dati

SPSIL ietvarā pēc iepirkumu skaita nozīmīgākās ZPI iepirkumu preču un pakalpojumu grupas ir bijušas mehāniskie transporta līdzekļi – 9 iepirkumu procedūras. Atsevišķi ir izdalīts sliežu transporta ritošais sastāvs, par ko 2019. gadā veikts 1 iepirkums. Tāpat ir veikti 4 būvdarbu iepirkumi.

## Pārskats par Elektronisko iepirkumu sistēmā (EIS) veiktajiem zaļajiem publiskiem iepirkumiem

Paralēli PIL un SPSIL noteiktajai kārtībai valsts un pašvaldību iestādes veic iepirkumus EIS. EIS darbību no 2009. gada 1. jūnija nodrošina VRAA saskaņā ar Ministru kabineta 2009. gada 1. aprīļa rīkojumu Nr. 220 “Par Īpašu uzdevumu ministra elektroniskās pārvaldes lietās sekretariāta reorganizāciju”. VRAA rīko centralizētas publiskas iepirkumu procedūras, lai noslēgtu vispārīgās vienošanās starp vienu vai vairākiem pasūtītājiem (valsts iestādēm, pašvaldībām, pašvaldību iestādēm, uzņēmumiem, kur kapitāldaļu turētāji ir valsts iestādes vai pašvaldību iestādes, nodibinājumiem, pašpārvaldes iestādēm) un vienu vai vairākiem piegādātājiem par darījumu veikšanu elektronisko iepirkumu procesā. Atbilstoši centralizēto iepirkumu procedūru rezultātiem EIS nodrošina piegādātājiem iespēju vienā vai vairākos Latvijas Republikas piegādes reģionos piedāvāt preces EIS reģistrētajiem pircējiem par cenām, kas nepārsniedz attiecīgo centralizēto konkursu piedāvājumos norādīto. EIS paredz arī vairākus mehānismus, kuru mērķis ir nodrošināt arī šaura profila uzņēmumiem iespējas veiksmīgi piedāvāt savas preces un pakalpojumus, piemēram, iespēja EIS piedāvāt preces tikai kādā atsevišķā iepirkuma priekšmeta daļā, vai tikai vienu preci vienā iepirkuma priekšmeta daļā.

Attiecība starp ZPI un kopējo iepirkumu līgumcenu EIS parādīta 13. tabulā un 12. attēlā, kas liecina par ZPI pirkumu EIS sistēmā īpatsvara stabilizēšanos 20% līmenī.

13. tabula

ZPI attiecība pret kopējiem veiktiem pirkumiem EIS sistēmā 2016. – 2019. gadā

|  |  |  |  |
| --- | --- | --- | --- |
| Gads | Kopējā līgumcena (milj. EUR bez PVN) | ZPI līgumcena (milj. EUR bez PVN) | ZPI līgumcenas īpatsvars (%) |
| 2016 | 53 | 5 | 9,2 |
| 2017 | 57 | 10 | 16,9 |
| 2018 | 77 | 16 | 20,9 |
| 2019 | 98 | 19 | 19,6 |

Avots: VRAA dati

12. attēls

ZPI attiecība pret kopējiem veiktiem pirkumiem EIS sistēmā 2019. gadā

Avots: VRAA dati

Vienlaicīgi ir jāatzīmē, ka prasību kopums EIS zaļajos katalogos iekļautajām precēm ir augstāks, nekā izvirzītajiem vides aizsardzības kritērijiem iepirkumos MK noteikumu ietvaros. Piemēram, EKO datortehnikas katalogā ir ietverta prasība atbilstībai EPEAT standartam, kas nosaka augstākas prasības nekā MK noteikumu prasības. Pārskats par EIS iepirktajām precēm, kas atbilst ZPI, ir parādīts 14. tabulā un 13. attēlā.

14. tabula

ZPI iepirkumi pa preču grupām EIS sistēmā 2018. un 2019. gados

(līgumcenas milj. EUR un pieaugums %)

|  |  |  |  |
| --- | --- | --- | --- |
| Preču grupa | ZPI summa (milj. EUR bez PVN) | | Pieaugums (%) 2018/2019 |
| 2018. | 2019. |
| Asmeņserveri un datu glabātuves | 2,1 | 2,2 | 4,5 |
| Datortehnika | 5,8 | 6,3 | 7,5 |
| EKO datortehnika | 4,1 | 6,4 | 56,1 |
| Drukas iekārtas | 1,2 | 1,2 | 3,5 |
| Kancelejas preces un biroja papīrs | 1,5 | 1,3 | -10,3 |
| Medicīnas preces |  | 0,02 |  |
| Pārtikas preces | 0,01 | 0,09 | 573,9 |
| Saimniecības preces | 1,4 | 1,6 | 13,5 |
| **KOPĀ** | **16,1** | **19,1** | **18,8** |

Avots: VRAA dati

Būtiskāko izmaiņu skaidrojums:

* EKO datortehnikas katalogā tika nodrošināta iespēja iegādāties tehniku ar attālinātas pārvaldības iespējām, kas iestādēm ir būtiski pārstrukturējot datorparka pārvaldību. Līdz ar to palielinājās pieprasījums pēc precēm šī kataloga ietvaros.
* Kancelejas preču un biroja papīra katalogā ZPI kritēriji attiecas tikai uz biroja papīru. Turpinot e-pārvaldes ieviešanu, notiek arvien pieaugoša pāreja uz elektronisku dokumentu apriti gan iestāžu iekšējā dokumentu apritē, gan ārējās korespondences nodrošināšanā elektroniski. Līdz ar to samazinās pieprasījums pēc biroja papīra. Šīs grupas apjoma izmaiņu tendence jāturpina vērot nākotnē.
* Pārtikas preču katalogs 2019. gadā tika būtiski paplašināts ar ZPI preču sortimentu (to veicināja arī MK noteikumu Nr. 353 par obligātajiem ZPI kritērijiem pieņemšana, padarot ZPI prasības obligātas pārtikas preču grupā). Paplašinātais preču sortiments katalogā veicinājis tā izmantošanu.

13. attēls

ZPI iepirkumi EIS sistēmā 2019. gadā pa preču grupām

(preču grupu īpatsvars % pēc līgumcenas EUR)

Avots: VRAA dati

Salīdzinoši ar 2018. gadu 2019. gadā ZPI preču katalogu īpatsvari kopējā apjomā nav mainījušies vairāk par +/-2%, izņemot datortehnikas un Eko datortehnikas grupās, kas abas kopā sastāda 66,3% no visiem EIS ZPI iepirkumiem (2018. gadā 61,7%) un to kopējais īpatsvara pieaugums ir 4,6% (2018. g. – 9,9 milj. EUR; 2019.g. – 12,7 milj. EUR).

# Secinājumi un priekšlikumi turpmākai rīcībai

Izvērtējot 2019. gada zaļā iepirkuma izpildes rādītājus, var secināt, ka tā īpatsvars finansiālā izteiksmē ir nedaudz samazinājies no 18,3% uz 17,3%. Būtiskākā ietekme uz izmaiņām bijusi ZPI īpatsvara samazinājumam datortehnikas un IKT, ielu apgaismojuma transporta un mežsaimniecības jomās. ZPI īpatsvara līmenis palielinājies pārtikas un ēdināšanas, tīrīšanas līdzekļu un uzkopšanas pakalpojumu, būvdarbu jomās. Izmaiņu iemesli skaidroti ziņojuma iepriekšējās daļās.

MK noteikumu 1. pielikuma – “ZPI obligātajās” – grupās vidējais ZPI īpatsvars 2019. gadā bija 83,1% (2018. gadā 74,3%). MK noteikumu 2. pielikuma – “ZPI brīvprātīgi piemērojamās” – grupās vidējais ZPI īpatsvars 2019. gadā bija 22,7% (2018. gadā 22,2%).

Ilustrācijai 14. attēlā ir parādītas ZPI īpatsvara pieauguma tendences tajās preču un pakalpojumu grupās, kurās ar MK noteikumiem ZPI ir noteikts obligāti.

14. attēls

ZPI īpatsvars MK noteikumu grupās, kur ZPI piemērojams obligāti

(MK noteikumi 1. pielikums) 2015. – 2019. gadā

(pēc līgumcenas)

Avots: IUB dati

Analizējot datus var izdarīt 2 secinājumus:

1. Lai gan teorētiski obligāti piemērojamas prasības būtu jāpiemēro 100% gadījumu, tās tomēr vienmēr netiek ievērotas. Iespējamais iemesls, lai gan MK noteikumi nosaka prasības par obligātām, tajos nav noteikts tiešs kontroles mehānisms un atbildība par regulējuma neievērošanu.
2. ZPI brīvprātīgi piemērojamās grupās vides prasību piemērošana ir kūtra, nereti to nosaka ārējās vides apstākļi, nevis pasūtītāja tieša vēlme rīkoties “zaļi”. Piemēram, apgaismojuma jomā energoefektīvākās LED tehnoloģijas šobrīd jau ir dominējošā tehnoloģija tirgū; jauni automobiļi jau tiek ražoti ar augstas efektivitātes un zema izmešu apjoma dzinējiem. Atsevišķos gadījumos, piemēram mežrūpniecībā, “zaļā” komponente ir konkurētspējas elements, jo “zaļā” sertifikāta esamība būtiski palielina produkta konkurētspēju. Šajos gadījumos valsts un pašvaldību uzņēmumi ZPI izmanto pamatojoties uz biznesa apsvērumiem, neatkarīgi no MK noteikumu prasībām.

Gatavojot ziņojumu, nostiprinājusies pārliecība, ka “Zaļā iepirkuma veicināšanas plānā 2015. – 2017. gadam” nospraustais mērķis – ZPI īpatsvars kopējā publisko iepirkumu apjomā ir vismaz 30% – ir bijis pārlieku vispārīgs. Uzmanība būtu jāvērš uz MK noteikumu “obligātajām” grupām, nodrošinot tajās ZPI īpatsvara tuvināšanos 100%, vienlaikus nosakot kritisko, zemāko robežu, piemēram 80%.

MK noteikumu brīvprātīgi piemērojamās grupās ZPI īpatsvara apmērs nav primārs mērķis, lai gan ir noderīgs blakus rādītājs. Šajās grupās ieteicams veikt ZPI prasību aprobāciju, ar mērķi šīs grupas turpmāk iekļaut obligātajās grupās. Šāds pārejas mehānisms dotu iespēju tirgum savlaicīgi sagatavoties gaidāmajām pārmaiņām, bet pasūtītājiem iemācīties lietot jaunās prasības.

Lai gan ziņojuma izklāsts parāda, ka ZPI īpatsvars kopējā iepirkumu apjomā ir nepastāvīgs un to bieži ietekmē gadījuma rakstura apstākļi, tieši šis rādītājs tiek lietots vispārējos starpvalstu salīdzinājumos. ZPI īpatsvars kopējā iepirkumu apjomā ir primārs, reprezentatīvs rādītājs, kam jāpievērš adekvāta uzmanība. Kopējā ZPI īpatsvara dinamika pēc iepirkumu procedūru skaita un pēc līgumcenas atainota 15. tabulā, kur salīdzinājumam pievienoti arī dati par ZPI īpatsvaru MK noteikumu ietvarā, obligātajās grupās, brīvprātīgi piemērojamās grupās.

15. tabula

ZPI īpatsvara dinamika 2015. – 2019. gadā

|  |  |  |  |  |  |
| --- | --- | --- | --- | --- | --- |
|  | Gads / īpatsvars (%) | | | | |
| **Pēc iepirkumu procedūru skaita** | **2015** | **2016** | **2017** | **2018** | **2019** |
| ZPI obligātajās MK noteikumu grupās | 23 | 21 | 33 | 51 | 61 |
| ZPI brīvprātīgi piemērojamās MK noteikumu grupās | 8 | 11 | 10 | 12 | 15 |
| ZPI visās MK noteikumu grupās kopā | 13 | 13 | 14 | 19 | 24 |
| **ZPI kopējā iepirkumu apjomā** | **6** | **6** | **9** | **11** | **13** |
| **Pēc līgumcenas** | **2015** | **2016** | **2017** | **2018** | **2019** |
| ZPI obligātajās MK noteikumu grupās | 56 | 58 | 46 | 74 | 83 |
| ZPI brīvprātīgi piemērojamās MK noteikumu grupās | 11 | 13 | 16 | 22 | 23 |
| ZPI visās MK noteikumu grupās kopā | 22 | 19 | 21 | 28 | 30 |
| **ZPI kopējā iepirkumu apjomā** | **19** | **12** | **12** | **18** | **17** |

Avots: IUB dati

VARAM ir izvērtējis arī veikto ZPI iepirkuma procedūru skaita izmaiņas, tas katru gadu konsekventi pieaug 2019. gadā sasniedzot 13,2% (2018. gadā 11,4%). Tas liecina, ka ZPI piemērošana publiskajā sektorā lēni, bet konsekventi tiek aizvien plašāk izmantota, iegūst atpazīstamību un izpratni. Šādu secinājumu ļauj izdarīt arvien pieaugošais pieprasījums pēc skaidrojošiem semināriem, konsultācijām un ministrijas organizēto semināru apmeklējums. Iniciatīvu par izglītošanu ZPI jautājumos izrāda arī nozaru organizācijas, sabiedriskā un privātā sektora organizācijas un interešu grupas, rīkojot seminārus, diskusiju sanāksmes, kurās nereti pieaicina VARAM un IUB pārstāvjus.

Ņemot vērā uzkrāto atgriezenisko informāciju no nozaru pārstāvjiem un praktiskajiem iepirkumu veicējiem, 2019. gadā uzsākts pārskatīt MK noteikumus, lai aktualizētu preču, pakalpojumu un būvdarbu tehnisko specifikāciju prasības un vērtēšanas kritērijus, kas atvieglotu to piemērošanu valsts un pašvaldību iepirkumos. Vienlaicīgi, līdz ar pieejamākām jaunajām tehnoloģijām un pilnveidotām Eiropas Komisijas vadlīnijām zaļajam iepirkumam, ir jāveic pilnveidojumi noteikumu pielikumos izvirzītajās prasībās, lai ņemtu vērā arī tehnoloģisko progresu.

Lai nodrošinātu Aprites ekonomikas principu piemērošanu un VARAM īstenoto projektu: “*Metodiskais atbalsts zaļā iepirkuma piemērošanai*” rekomendāciju nolietoto riepu pārstrādes un pārstrādes galaproduktu izmantošanas veicināšanai un “*Sniegt atbalstu zaļā publiskā iepirkuma prasību padziļinātai izpētei un to piemērošanai 2019. gadā, tai skaitā sabiedrības informēšana par zaļo iepirkumu*” ietvaros izdarītajiem secinājumiem, plānots precizēt MK noteikumu prasības un kritērijus grupās: datortehnika un IKT infrastruktūra, pārtika un ēdināšanas pakalpojumi, tīrīšanas līdzekļi un pakalpojumi, iekštelpu apgaismojums, ielu apgaismojums un satiksmes signāli, būvdarbi, ceļu būve un satiksmes zīmes, mēbeles, transports. Papildus plānots papildināt MK noteikumus ar jaunu preču un pakalpojumu grupu “Atpūtas un sporta infrastruktūra”, kur uzsvars tiks likts uz nolietoto riepu pārstrādes produktu izmantošanu.

MK noteikumu pārskats tiek veikts ciešā sadarbībā ar nozaru uzņēmumiem, nevalstisko sektoru, lai nodrošinātu prasību un kritēriju atbilstību esošai tirgus situācijai un veicinātu apkārtējai videi draudzīgu, vietējo preču noietu un pakalpojumu tirgus attīstību. Pārskatīto MK noteikumu projektu plānots iesniegt Ministru kabinetā apstiprināšanai līdz 2020. gada 30. jūnijam.

Vides aizsardzības un

reģionālās attīstības ministrs J. Pūce

Z.Legzdiņš, 67026590,

[Zigmars.Legzdins@varam.gov.lv](mailto:Zigmars.Legzdins@varam.gov.lv)